BHP Billiton

BHP Billiton a l'é na sossietà mineraria, arzultà d'la fusion dle sossietà BHP e Billiton ant ël 2001.
Dël 2005 a l'ha catà për 7,3 miliard ëd dòlar ël produtor d'urani WMC Resources.

Con na capitalisassion a la borsa d'apopré 210 miliard ëd dòlar, a l'é la prima asienda mineraria dël mond.

Stòria
BHP a l'era nassùa an Australia dël 1885, con ël nòm Broken Hill Proprietary Company Limited, dal nòm dla colin-a andoa che set mineur a l'avìo dëscoatà un giassiment ëd zinch, piomb e argent.
Apress la sossietà a l'ha spantià soe atività a le min-e ëd fer, peui ëd carbon e d'òr, an diversificand soe atività ant l'andustria siderùrgica, ël traspòrt për mar, le costrussion navaj e, dal 1967, ël petròli e ël gas.
Ant j'agn 1970 a l'ha spantià soe atività an d'àutri pais: Stat Unì (petròli), Cile (aram), Canadà (diamant).

Billiton, nassùa dël 1860 ant ij Pais Bass, a argropava dj'assionista për ësfruté na min-a dë stagn an Indonesia, an sl'ìsola ëd Billiton (al di d'ancheuj Belitung).
Ant j'agn 1940 a l'ha spantià soe atività a l'estrassion dla baussite an Indonesia e an Suriname.
Catà dël 1970 da la Shell a l'ha përmetù l'espansion dla sossietà petroliera an tuti ij mineraj.
Vendùa da Shell a Glencore dël 1994, dël 2001 a l'é fondusse con BHP.

Bhp Billiton